Uuzi alasaksin kirjutustaba

Uuzi alasaksin kirjutustaba (alasaksikse "Nysassiske Skryvwyse" (lyh. "NSS")) on kaikkii sego Germuanien da Alangomualoin puolel paistuloi alasaksin kielen paginluaduloi yhtistämäh ehoitettu kirjutustaba. Se oppiu olla yksisellitteine da luvettavu kaikkih paginluaduloih niškoi. Kirjutustaba kehitettih vuozil 2017‒2018 da jo vuvvel 2018 Alangomualoin puoline alasaksinkieline wikipedii algoi käyttiä sidä omal piäsivul. Sežo "Werldspråke"-verkosivustol allettih samoih aigoih jullata täl kirjutustaval kirjutettuloi uudizii. Vuvvel 2019 sen käyttöala leveni paikallizis joukkoviestimis, konzu eräs seborgalazen () "Die Zeitung" -lehten kirjuttai algoi käyttiä sidä omis kirjutuksis. Kirjutustaba on suannuh kannatustu eritengi kielen nuorien pagizijoin keskes sego Germuanies sego Alangomualois – i vie Suomesgi.
Piäprinsipat.
Kirjutustavas on kolme piäprinsippua, kudamat ezitetäh ual.
Prinsippu 1: sanan alguperä.
Ylialovehellizes kirjutustavas otetah lähtökohtakse sanan alguperä. Kirjutustabua voijah yksikai soveldua sežo alovehellizien paginluaduloin kirjuttamizeh. Silloi sanan etimolougieh perustujua ylialovehellistu kirjutusmuoduo voijah muokata muga, ku tietys paginluavus yhteh langennuzii iändehii merkitäh samal bukval, hos ylialovellizes kirjutustavas net pietähgi erilläh.
"e":n loppuheitto.
Alasaksin pohjasmurdehis da sežo Ysselmeeran (päivänlaskufriizakse "Iselmar", hollandiekse "IJsselmeer") ymbäristös paistulois alasaksin paginluadulois sananloppuine "e" häviey iännettäjes. Kirjutukses "e" yksikai säilytetäh alovehellistugi paginluaduu jälliteltäjes sendäh, ku tämä käytändö pienendäy pohjas- da suvimurdehien välisty vizualistu eruo. Ližäkse tädä käytändyö puolistau segi, ku erähät konsonantat säilytäh iännettäjes helevinny, hos net jiäjähgi pohjasmurdehis nenga sanan loppuh: "wyse" [vi:z], "breve" = [brɛ:ɪ̯v]. Jätettäs "e" kirjutosmuvvospäi iäres, ga sit pidäs sežo loppuh jiäjy konsonantu kirjuttua toizin, ku ylehizen siännön mugah konsonantu iännetäh sanan lopus ainos kumiennu.
Prinsippu 2: yhtenmugažus.
Suurii muutoksii sanan vardalon kirjutusmuodoh ei tahtota, hos piätettehet muutettasgi vardalon iändämisty.
Obstruentoin soinnittomus sanan lopus.
Helevät obstruentat iännetäh sanan lopus kumieloinnu, ga kirjutukses tädä eruo ei ozuteta. Sendäh kirjutetah ezimerkikse "tyd - "tyden" (eigo "Tiet - "Tieden" muga ku toizes "Sass'sche Schrievwies" (lyh. "SASS") -kirjutustavas) da "skryven" - "skrivt" (eigo muga ku hollandiekse "schrijven" - "schrijft").
Obstruentoin mugavundat.
Konsonantuyhtymäs obstruentu sulavuu puaksuh toizeh konsonantah, ga tädä ei ozuteta kirjutusmuvvos. Nenga kirjutetah ezimerkikse "bild" - "bilder" (eigo "biller") da "hand" - "handen"/"hände" (eigo "hannen"/"hänne").
Poikkevus.
Sanat, kudamien vardalon lopus on "s", "sj" libo muu sibilantu, ei novvateta iel ezitettyy prinsippua. Ku nämmih sanoih ližätäh ezimerkikse piäteh "-st", kirjutetah yhtelläh vai yksi sibilantu nägyvih: "nervöös" → "up dat nervööst", "duusjen" → "du duusjt".
Prinsippu 3: avvoi- da umbitavut.
Vokalin piduhus.
Pitkät monoftongat kirjutetah avvoitavus yhtel bukval, ga umbitavus kahtel. Ezimerkikse: "maken" - "maakt", "good - gode".
Poikkevus.
Bukvat "e", "y" da "å" ei novvateta iel ezitettyy siändyö:
Konsonantat tavun lopus.
Uvves alasaksin kirjutustavas tavun loppuh ei nikonzu kirjuteta kahtu samua konsonantubukvua. Nenga kirjutetah ezimerkikse "kan", "nat" da "wil", eigo "kann", "natt" da "will" muga ku "SASS"-kirjutustavas. Täs kohtas alasaksin uuzi kirjutustaba on yhtenjyttyine hollandien kielen kirjutustavanke, ga eriluaduine germuanien kirjutustabah näh.
Kirjutustavan muidu piirdehii.
Laihin- da vierassanoin kirjuttamine.
Vahnat laihinsanat, kudamii ei enämbi pietä kieles vierahinnu, kirjutetah iel annettuloin siändölöin mugah. Uvvembien vierassanoin kirjutusmuvvon lähtökohtakse otetah sen kielen kirjutusmuodo, kudamaspäi sana tulou, ga sih voijah luadie vie midätahto pienii muutoksii:
Suuri algubukvu.
Suurdu bukvua käytetäh vai virkehen algajan sanan allus da ristikanzoin da kohtien nimis. Muut substantiivat kirjutetah pienen algubukvanke, toizin ku ezimerkikse germuanien kieles. Adjektiivat kirjutetah sežo ainos pienel algubukval, hos net liityttäs kohtannimeh.
Bukvien käyttö.
Konsonantois on vai vähän foniemutazon eroloi alasaksin eri paginluaduloin välil da sendäh on kebjei kehittiä niilöih niškoi ylialovehelline kirjutustaba. Vokalilois on yksikai enämbi vaihteluu paginluadulois da se pidäy ottua huomivoh kirjutustabua kehittäjesgi.
Vokalit.
Vahnat pitkät vokalit.
Muinossaksin ē-iänneh eri paginluadulois.
Sanat, kudamis oli muinossaksis pitky ē-iänneh, jagavutah nellih alajoukkouh, kudamat ollah kehitytty eri paginluadolois eri taval. Ezimerkikse yhtes paginluavus ē3 da ē4 voijah mollei iändiä samal taval, ga eri taval migu ē1. Toizes paginluavus yksikai ē1 da ē4 voijah iändiä keskenäh samal taval, ga eri taval migu ē3. Alajoukko ē2 jagavuu vie joukkoloikse ē2a da ē2b, ga nämmih joukkoloih kuulujien sanoin ē iännetäh eri taval vai harvois paginluadulois. Kaikis niilöis paginluadulois, kudamis net iännetäh eri taval, ē2a iännetäh samal taval ku ē1 – da ē2b samal taval ku ē4.
Ual olijas taulukos ezitetäh ē-iändehen kehitys eri paginluadulois:
Vahnat lyhyöt vokalit avvoitavus.
Pitkän "ā":n da avvoitavun lyhyön "a":n, "o":n da "u":n yhtehlangiemine pohjasalasaksis.
Alasaksin pohjasmurdehis muinossaksin pitky "ā" da avvoitavun lyhyöt "a", "o" da "u" iännetäh nygöi keskenäh samal taval. Tahtottaneh tädä murrehpiirrehty ozuttua kirjutustavas, ga voijah käyttiä "å"-bukvua kaikis nämmis yhtevyksis. Nenga voijah kirjuttua ezimerkikse "åvend", "dåd", "våder" da "håmer".